b'\n_START_ARTICLE_\nDavorin Savnik\n_START_PARAGRAPH_\nDr. Davorin Savnik (Kranj, 7. rujna 1929. \xe2\x80\x93 15. travnja 2014.) je bio slovenski industrijski dizajner i arhitekt. Poznat je kao dizajner vrlo prodavanog modela telefona Iskra ETA 80 koji je dizajnirao 1978. godine s kojim je u\xc5\xa1ao u skoro sve slovenske urede i ku\xc4\x87anstva._NEWLINE_Studirao je na Fakultetu za gra\xc4\x91evinarstvo i geodeziju te Glazbenoj akademiji u Ljubljani i Visokoj \xc5\xa1koli za industrijsko oblikovanje u \xc4\x8de\xc5\xa1kom Gottwaldovu. Dodatna se izgra\xc4\x91ivao u Velikoj Britaniji, Italiji i SAD. Prvo se anga\xc5\xbeirao na podru\xc4\x8dju glazbe, zatim je od 1958. do 1961. bio je zaposlen u Iskri u Kranju, u Iskrinom Zavodu za automatizaciju, od 1968. do 1973. bio je direktor oblikovanja u Iskri Commerce u Ljubljani, a zatim je radio samostalno._NEWLINE_Dizajnirao je audiovizualnu i telekomunikacijsku opremu, telefone, elektromedicinsku opremu, alate, ra\xc4\x8dunalnu opremu, elektri\xc4\x8dne i ku\xc4\x87anske aparate. Povremeno je predavao na doma\xc4\x87im i inozemnim sveu\xc4\x8dili\xc5\xa1tima. 1966. dobio je nagradu Pre\xc5\xa1ernove zaklade. 1979. godine primio je nagrade BIO i priznanje Stuttgartskog dizajnerskog centra, zatim najvi\xc5\xa1e priznanje japanskog ministarstva trgovine i industrije, zlatnu medalju velesajma u Brnu te priznanje za dobar dizajn me\xc4\x91unarodnog sajma u Hannoveru._NEWLINE_Model koji je Savnik dizajnirao u Kranju su izradili u vi\xc5\xa1e od 5 milijuna primjeraka. Model ETA 85 i ETA 80 dio su zbirke muzeja MoMA (Museum of Modern Art) u New Yorku i Muzeja moderne umjetnosti u M\xc3\xbcnchenu. Njegov su nacrt zbog slabe patentne za\xc5\xa1tite kopirale brojne svjetske tvornice. Procjenjuje se da je napravljeno 300 milijuna Savnikovih telefona. \xc4\x8clanke i slike o ovom telefonu objavile su japanske, ameri\xc4\x8dke, engleske, ruske, \xc4\x8de\xc5\xa1ke i hrvatske strukovne revije i \xc4\x8dasopisi. 12 primjeraka plagijata su izlo\xc5\xbeili 1986. u poslovnoj zgradi Iskre._NEWLINE_Aktivan je bio i u dubokoj starosti. 2012. je u razgovoru za Val 202 izjavio da razmi\xc5\xa1lja o razvoju posebne aplikacije koju je imenovao \xe2\x80\x9cPogled v \xc4\x8das.\xe2\x80\x9d'